Dizale 'teuy ar maro gand e falh dir sklaset ;  Hogen, va halon a zo peurzistag a bep tra,  Gortoz a ran an termen hep keuz braz da netra.  ***  VI  AR WAZIG DOUR  Da Rener skol  gristen Plougastell.  Ped gwech d'an hañv on 'n em blijet,  Pell diouz an trouz 'n eul leh kuzet,  En eur foenneg, va-unanig,  Tost d'eur waz-dour a red sioulig.  E-pad ma tev an heol bero,  Azezet dindan an dero,  Me 'zell ouz an dour, hep paouez  O kas dre-oll freskadurez.  Dre zour ar wazig glazennou  A ra diwana bokedou  A bep seurt liou, c'hwez vad ganto,  Evel stered, ni o gwelo…  Laboused, ho kan dudiuz,  A laka va spered eüruz ;  Setu dour fresk, heb aon ebed,  Soubit ennañ ho pluñv rostet.  Pa ho-peus ho Krouer meulet,  A dra-zur c'hwi hoh-eus sehed,  Tostait eta, evnedigou,  Evit euz dour-red ar mêziou.  Preñved askelleg livet kaer  A dremen 'uz d'an doureier,  O klask freskaad o izili,  O gweled a ran gand dudi.  Livirit din, gwazig lirzin,  Da beleh it-hu ken mibin ?  Pres warnoh, morse n'ehanit,  E tu ebed, c'hwi ne jomit….